Moning.
Wanpela taim mi bin go long Mosipi na mi slip long wanpela haus slip bilong ol misineri. Long apinun mi sindaun nating na wanpela man i kirapim stori wantaim mi. Na em i mekim tok olsem, “Mi wanpela pasta long ples, tasol klostu nau mi pundaun. Long wanem, long PNG i gat planti kainkain lotu i stap na ol i mekim kainkain tok na mi paul olgeta. Husat i autim trupela tok? Wanem rot i trupela rot? Mi ken i trastim husat?”
Na pasta man i tok tru, i gat planti kainkain lotu i kam i stap long PNG. I gat ol Kristen lotu i stap, na i gat ol Muslim (Islam) lotu i stap, na i gat ol Mormon lotu i stap, na i gat ol Jehovah Witnis lotu i stap, na i gat ol Baha’i lotu i stap. Tru tumas, i gat ol planti kainkain lotu i stap.
Ol i stap, na ol i autim kainkain tok na ol i bihainim kainkain rot. Olsem na, yumi mas tingting gut olsem, “Husat i autim trupela tok? Wanem rot i trupela rot? Yumi ken i trastim husat?
Jisas wanpela tasol i kirap long matmat.
Yumi mas klia olsem, ol lida bilong ol kainkain lotu wantaim ol tisa bilong ol, ol i stap man olsem yumi tasol. Ol i save kisim sik olsem yumi save kisim sik. Na sin i save spoilim laip bilong ol olsem sin i save spoilim laip bilong yumi. Na bihain ol bai dai olsem yumi bai dai. Na femili bilong ol bai planim ol olsem ol femili bilong yumi bai planim yumi. Yu save, olgeta saveman bilong lotu, ol i olsem yumi tumas. Ol i manmeri bilong dispela graun.
Tasol Jisas Em i narapela kain man. I no gat wanpela man i stap olsem Jisas Krais. Tingim. Long histori bilong dispela graun Jisas wanpela tasol i kirap bek gen long matmat na Em i stap laip na Em i no i dai gen. Nau Jisas i stap laip na i stap wantaim Papa God long heven.
“Papa bilong Mi i lavim Mi tru. Long wanem, Mi bai lusim laip bilong Mi, na bai Mi kisim bek gen. I no gat wanpela man inap pinisim laip bilong Mi. Nogat. Long laik bilong Mi yet Mi bai lusim laip bilong Mi. Mi gat strong inap long lusim laip bilong Mi, na Mi gat strong bilong kisim bek gen.” Jon 10:17-18.
Orait, tasol hau na bai yumi save olsem, ol dispela samting i tru?
Ol disaipel bilong Jisas i witnisim kirap bek bilong Jisas.
Taim Jisas i stap ol disaipel bilong Em i mekim strongpela tok olsem, “Sapos ol i laik kilim mipela wantaim Yu Jisas, em i orait tasol mipela no inap lusim Yu.” Tasol, taim hevi i kamap na ol birua i kam bilong arestim Jisas, orait ol i pret na ol i ranawe. (Lukim Mak 14 lain 31 na 50.)
Tasol bihain, taim Jisas i kirap bek pinis na ol disaipel i lukim Jisas pinis, orait ol i kisim strong na maski wanem hevi i kamap long ol, ol i no lusim witnisim bilong ol long kirap bek bilong Jisas. Na bihain ol i dai bilong witnisim Jisas i kirap long matmat.
Harim. Ol i no inap lusim laip bilong ol bilong difenim giaman samting. Nogat tru! Em olsem na, tru tumas, ol i witnisim Jisas i kirap long matmat na i stap laip na i go antap long heven. Dispela samting i tru tumas na ol disaipel bilong Jisas i witnisim dispela samting i tru.
Yu bai bilipim na trastim husat?
Jisas wanpela tasol i bin kirap long dai na i stap laip na i no inap i dai gen. Em olsem na yumi ken i trastim Jisas na trastim tok bilong Jisas.
Na Jisas i tok olsem,
“Mi yet Mi rot, na Mi as bilong Tok i tru, na Mi as bilong laip. I no gat wanpela man inap i go long Papa long narapela rot. Nogat. Long Mi tasol.” Jon 14:6.
Jisas wanpela Em i trupela rot bilong sin manmeri i ken i go long God. Mi save trastim Jisas. Mi trastim feitful wok Jisas i bin mekim bilong mi long diwai kros. Em i rot bilong mi.
Na yu? Bai yu trastim husat?
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans